text: РЕГЛАМЕНТ (ЕС) № 317/2013 НА КОМИСИЯТА
  от 8 април 2013 година
  за изменение на приложенията към регламенти (ЕО) № 1983/2003, (ЕО) № 1738/2005, (ЕО) № 698/2006, (ЕО) № 377/2008 и (ЕС) № 823/2010 по отношение на Международната стандартна класификация на образованието
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (EU-SILC) (1), и по-специално член 15 от него,
  като взе предвид Регламент (ЕО) № 530/1999 на Съвета от 9 март 1999 г. относно структурна статистика за заплатите и разходите за труд (2), и по-специално член 11 от него,
  като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (3), и по-специално член 4 от него,
  като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (4), и по-специално член 6, параграф 1 от него,
  като има предвид, че:
  (1)
  Въвеждането на актуализирана система за класификация е от ключово значение за продължаващите усилия на Комисията да поддържа съответствието на европейската статистика, като се вземат предвид развитието и промените в областта на образованието.
  (2)
  Организацията за образование, наука и култура към ООН (ЮНЕСКО) преразгледа версията на Международната стандартна класификация на образованието (ISCED), използвана досега (ISCED 1997), с цел да се гарантира, че тя е в съответствие с развитието на политиките и структурите на образованието и обучението.
  (3)
  За да се постигне международна съпоставимост на образователната статистика, е необходимо държавите членки и институциите на Съюза да използват класификации на образованието, които са съвместими с преразгледаната Международна стандартна класификация на образованието ISCED 2011 (наричана по-нататък „ISCED 2011“), приета от държавите - членки на ЮНЕСКО, на тяхната 36-а генерална конференция през ноември 2011 г.
  (4)
  С установяването на преразгледаната Международна стандартна класификация на образованието се налага да се изменят някои позовавания на ISCED, ISCED 97 и ISCED 1997, както и да се изменят някои съответни актове.
  (5)
  Поради гореизложеното е необходимо да се изменят съответно следните регламенти: Регламент (ЕО) № 1983/2003 на Комисията от 7 ноември 2003 г. за прилагане на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (EU-SILC) във връзка със списъка на целевите главни променливи (5); Регламент (ЕО) № 1738/2005 на Комисията от 21 октомври 2005 г. за изменение на Регламент (ЕО) № 1916/2000 по отношение на определянето и предаването на информация за структурата на заплатите (6); Регламент (ЕО) № 698/2006 на Комисията от 5 май 2006 г. за прилагане на Регламент (ЕО) № 530/1999 на Съвета по отношение на качествената оценка на структурната статистика за разходите за труд и за заплати (7); Регламент (ЕО) № 377/2008 на Комисията от 25 април 2008 г. за прилагане на Регламент (ЕО) № 577/98 на Съвета относно организацията на извадково изследване на работната сила в Общността по отношение на кодификацията, която ще се използва за предаване на данни от 2009 г. нататък и на използването на подизвадка за събиране на данни по структурните променливи и за определянето на референтните тримесечия (8); Регламент (ЕС) № 823/2010 на Комисията от 17 септември 2010 г. за прилагане на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот, във връзка със статистическата информация относно участието на възрастните лица в обучение през целия живот (9).
  (6)
  Мерките, предвидени в настоящия регламент, са в съответствие със становището на Комитета на Европейската статистическа система,
  ПРИЕ НАСТОЯЩИЯ РЕГЛАМЕНТ:
  Член 1
  Изменение на Регламент (ЕО) № 1983/2003
  Бележка под линия № 19 от приложението към Регламент (ЕО) № 1983/2003 се заменя със следния текст:
  „ISCED 2011: Международна стандартна класификация на образованието 2011 г.“
  Член 2
  Изменение на Регламент (ЕО) № 1738/2005
  Регламент (ЕО) № 1738/2005 се изменя, както следва:
  1)
  Навсякъде в приложенията „ISCED 97“ се заменя с „ISCED 2011“.
  2)
  Променлива 2.5 от приложение I се заменя със следното:
  „Завършено ниво на образование (ISCED 2011)“
  3)
  Променлива 2.5 от приложение II се заменя със следното:
  „Завършено ниво на образование (ISCED 2011)
  Тази променлива се отнася за най-високото ниво на успешно завършено образование, което служителят е получил според Международната стандартна класификация на образованието, версия 2011 г. (ISCED 2011). Изразът „успешно завършено ниво“ трябва да се свързва с получаването на удостоверение или диплома, когато има сертифициране. В случаите, когато няма сертифициране, успешното завършване трябва да се свързва с пълното присъствие.
  Групите от кодове, които трябва да се използват, са определени в правилника за прилагане на изследването на структурата на заплатите (SES).“
  Член 3
  Изменение на Регламент (ЕО) № 698/2006
  Регламент (ЕО) № 698/2006 се изменя, както следва:
  В раздел 2.1, параграф 2 от приложението позоваването „образователно ниво (ISCED 0-6)“ се заменя с „образователно ниво (ISCED 2011, нива 0-8)“.
  Член 4
  Изменение на Регламент (ЕО) № 377/2008
  Регламент (ЕО) № 377/2008 се изменя, както следва:
  Приложение III се изменя в съответствие с приложение I към настоящия регламент.
  Член 5
  Изменение на Регламент (ЕС) № 823/2010
  Регламент (ЕС) № 823/2010 се изменя, както следва:
  Приложения I и II се изменят в съответствие с приложение II към настоящия регламент.
  Член 6
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага, считано от референтната година, която започва на 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 8 април 2013 година.